SAL: Krediteure gee staat tot dán om sakereddingsplan te wysig(Foto: Suid-Afrikaanse Lugdiens) Die Suid-Afrikaanse Lugdiens (SAL) se krediteure het Vrydag gestem om die departement van openbare ondernemings tot Maandag kans te gee om ŉ paragraaf in die lugredery se sakereddingsplan te wysig. Dié betrokke paragraaf hou verband met ŉ waarborgbrief wat die Ontwikkelingsbank van Suider-Afrika en ander leningsfinansierders daarvan verseker dat waarborge wat aan hulle uitgereik is, van krag sal bly totdat die SAL se skuld gedek is. Die staat het hom verbind tot ŉ waarborg vir die R16,4 miljard skuld wat aan die lugdiens se krediteure verskuldig is. Die leners wil egter hê dat dié geld in hul rekeninge terugbetaal word in plaas daarvan dat dit aan die SAL oorbetaal word om sy verpligtinge na te kom. “Die uitstaande voorwaarde hou verband met die waarborgbevestigingsbrief wat deur die leners vereis word. Die brief is reeds voorberei en aan die regering gestuur om af te teken,” het die SAL se reddingspan gesê. Die span het verduidelik dat die sakereddingsplan as onuitvoerbaar geag sal word indien die krediteure se voorwaardes wat paragraaf 42.1 van die sakeplan betref nié teen Maandag nagekom word nie. Die krediteure sal dan Donderdag ŉ vergadering belê om die sakereddingsplan te wysig. Indien nie moontlik nie, sal die krediteure ten gunste van likwidasie beslis. Maroela Media het vroeër berig die SAL se krediteure het vroeër vandeesmaand die sakereddingsplan goedgekeur. Tito Mboweni, die minister van finansies, en Pravin Gordhan, die minister van openbare ondernemings, het intussen onderneem om finansiering beskikbaar te stel vir die SAL vir sy onmiddellike en langtermynbehoeftes in die uitvoer van die sakereddingsplan. Die departement het bevestig die sakereddingsplan vereis ŉ bedrag van R10,1 miljard om die plan te finansier, die balansstaat te stabiliseer, die res van die groep te herstruktureer, asook werkskapitaal beskikbaar te stel vir die res van die groep se entiteite om ŉ stabiele en lewensvatbare platform te skep. Volgens die plan sal sowat 2 700 werknemers teen ŉ koste van R2,2 miljard afgelê word.